[pic] | ЕВРОПЕЙСКА КОМИСИЯ |

Брюксел, 18.2.2010

COM(2010)52 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА И СМЕТНАТА ПАЛАТА

Въздействие на плана за действие по отношение на засилване на надзорните функции на Комисията при поделено управление на структурни действия

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА И СМЕТНАТА ПАЛАТА

Въздействие на плана за действие по отношение на засилване на надзорните функции на Комисията при поделено управление на структурни действия

Резюме

През 2008 г., въз основа на Годишния доклад на Европейската сметна палата („Сметната палата“) за 2006 г.[1], Комисията прие план за действие за засилване на упражнявания от нея надзор върху държавите-членки по отношение на поделеното управление на структурни действия („план за действие“)[2]. Планът за действие имаше за цел да укрепи действията, предприемани от Комисията с оглед на високото ниво на грешки при възстановяването на направените разходи в рамките на структурните действия и с оглед на слабостите в системите на държавите-членки за управление и контрол („системите“). Планът за действие набеляза 37 действия, групирани в 10 основни области (вж. приложение 4). През 2008 и 2009 г. бяха добавени допълнителни мерки и програми. В резултат на това, надзорната дейност на Комисията излезе извън първоначално очертаната в плана за действие рамка.

Основните резултати бяха представени на 2 декември 2009 г. в комисията по бюджетен контрол на Европейския парламент от комисарите Самецки и Шпидла. Докладите от 5 ноември 2008 г.[3], 3 февруари 2009 г.[4] и 28 октомври 2009 г.[5] предоставят допълнителна информация.

Настоящото съобщение съдържа оценка на резултатите и на първоначалното въздействие на изпълнението на плана за действие, както и на прилагането на допълнителни действия от страна на Комисията по съвместната стратегия за одит за структурни действия („стратегията за одит“). Оценката се простира отвъд такива прости количествени показатели, като процентът на грешка или възстановените суми, тъй като е трудно такива мерки да се обвържат с отделни действия. Например, макар насоките и обучението да помагат да се разберат по-добре изискванията на законодателството, те не оказват пряко количествено измеримо влияние в краткосрочен план. Поради това е използвана подходяща комбинация от качествени и количествени показатели.

Съществена част от действията през програмните периоди 1994—1999 и 2000—2006 година бяха насочени към по-строго фокусиране на одитната дейност на Комисията и по-стриктно прилагане на финансовите корекции. В резултат на това, стойността на финансовите корекции както за периода 1994—1999 г., така и за периода 2000—2006 г. се увеличи, възлизайки на 3,801 милиарда EUR за 2008 г. и 2009 г., в сравнение с около 3,567 милиарда EUR общо за периода 2000—2007 г. В случаите, когато държавите-членки приемат корекциите, предложени от Комисията (70% от случаите в периода 2000—2009 г.), те имат възможност да преразпределят финансовото участие на Комисията за проекти, които отговарят на критериите за допустимост. Когато Комисията взема решение за корекции, сумите по тях се възстановяват в полза на бюджета на ЕС.

Планът за действие обхваща три програмни периода.

Основни резултати и въздействие през програмния период 1994—1999 г.:

- Приоритетно значение в плана за действие през въпросния период беше отдадено на приключването на останалите недовършени процедури за финансови корекции. В периода 2008—2009 г. по Европейския фонд за регионално развитие (ЕФРР), Европейския социален фонд (ЕСФ) и Кохезионния фонд (КФ) са приложени финансови корекции в общ размер от 864 млн. EUR, в допълнение към 1,4 млрд. EUR преди плана за действие. Резултатите за 2008 г. и 2009 г. се дължат преди всичко на проведеното по отношение на ЕФРР одитно проучване на приключването за 1994—1999 г., завършило през януари 2010 г. Финансовите корекции по ЕСФ за периода 1994—1999 г. включват 13 програми, за които е прието решение на Комисията, и още 17 процедури, открити в периода 2008—2009 г.

Основни резултати и въздействие през програмния период 2000—2006 г.:

- Комисията съсредоточи одитната си дейност в областите с повишен риск, като проведе и приключи своите одити на 50 високорискови структури за управление, продължи да следи за хода на изпълнението и приключването на плановете за действие на държавите-членки и предприе коригиращи действия във връзка с всички грешки, посочени от Сметната палата в годишния ѝ доклад от 2006 г. (коригиращите действия във връзка с грешките, установени от Сметната палата за 2007 г. и 2008 г., са в процес на прилагане). Тези действия имат за цел да се укрепят системите и да се приложат процедури за преустановяване на плащанията и за финансови корекции в случай на констатирани слабости, с оглед намаляване на риска от загуби за бюджета на ЕС. В резултат на одитната дейност на Комисията в периода 2000—2006 г., финансовите корекции сумарно възлизат на 2,9 млрд. EUR за 2008 г. и 2009 г. (спрямо 2,1 млрд. EUR за осемте години, предшестващи плана за действие). Очаква се положително въздействие при приключването на програмата, тъй като констатираните грешки са отстранени. Съществуват индикации, че рискове все още съществуват само по отношение на ограничен брой държави-членки[6], като в същото време подобрението в системите на държавите-членки допълнително се потвърждава от по-добрата оценка, дадена на тези системи в годишните доклади за дейността на генералните дирекции през 2008 г.

- Действията, предприети от Комисията във връзка с данните за изтегляне и възстановяване на средства, подавани от държавите-членки, доведоха до положителни резултати. Анализът показва, че пълнотата и точността на получените данни са се подобрили. Подобренията дават възможност за по-добра оценка на ефективността на националните контролни и коригиращи процедури. Въпреки това, все още има възможност за допълнителен напредък.

- При приключването на програмите за 2000—2006 г. Комисията извърши определен обем подготвителна работа, а именно: изработи своя собствена стратегия за приключване, предостави насоки и обучение на държавите-членки и направи преглед на подготовката на органите по приключването[7]. Въздействието на тези превантивни действия ще бъде видимо при приключването на програмите и ще бъде измервано съобразно остатъчния[8] риск от грешки след приключването.

- Комисията актуализира своите насоки относно годишните справки и наблегна на важността на тяхната добавена стойност за държавите-членки. В годишния си доклад от 2008 г. Сметната палата отбеляза последващите действия, предприети от Комисията в случаите, в които е било установено, че държавите-членки не отговарят на изискванията, както и извършените подобрения вследствие допълването от страна на държавите-членки на собствените им справки с допълнителен анализ или друга информация.

Основни резултати и въздействие през програмния период 2007—2013 г.:

- Комисията е въвела строги превантивни действия за програмния период 2007—2013 г., за да осигури съществуването на надеждни системи в държавите-членки от началото на програмния период, преди да бъдат изплатени всякакви искания за междинни плащания. Първият инструмент е оценката на съответствието на системите, създадени от държавите-членки. До края на 2009 г. ГД „Регионална политика“ (DG REGIO) и ГД „Заетост, социални въпроси и равни възможности“ (DG EMPL) са одобрили доклади за оценка на съответствието, обхващащи съответно 91,6 % и 90,8 % от сумите, за които е взето решение. Втората превантивна мярка са националните стратегии за одит. До края на 2009 г. ГД „Регионална политика“ и ГД „Заетост, социални въпроси и равни възможности“ са одобрили съответно стратегиите за 97,1 % и 100 % от програмите.

- Комисията е извършила одит въз основа на случайна извадка от проекти, използвайки методология, сходна с тази на Сметната палата. Предварителното ниво на грешки от около 5 % в резултат от това проучване предоставя индикация, че действията, предприети от Комисията — в рамките на плана за действие, на стратегията за одит и на подобрената нормативна уредба в областта на контрола — в течение на периода 2007—2013 г., се развиват в правилната посока. Необходимо е обаче резултатите от проучването да бъдат тълкувани с известна доза предпазливост, доколкото одитираната извадка обхваща плащанията, извършени на по-ранен етап от програмния период — до 31 май 2009 г. — от 15 държави-членки, които са декларирали разходи към въпросната дата.

- Регламентите, отнасящи се до периода 2007—2013 г., са изменени, с цел да се опростят правилата и, по-специално, за да се позволи използването на еднократни суми, стандартни размери на разходите за единица продукция и непреки разходи на фиксирана основа. Разпоредбите относно опростените разходи целят да намалят административната тежест за държавите-членки и да допринесат за по-ефективно и правилно използване на фондовете и, в крайна сметка, да доведат до намаляване на броя на грешките.

- И накрая, действията в рамките на програмния период 2000—2006 г. се отразиха благоприятно и на разработването и изпълнението на програмите за 2007—2013 г., тъй като всички заинтересовани страни са по-наясно с възможните недостатъци на системите и евентуалните последствия от тях, благодарение на значителните усилия, вложени в сферата на ориентирането и обучението.

Като цяло, Комисията укрепи капацитета си да осъществява надзор над структурните действия при поделено управление.

Представяне на резултатите и въздействието

Както се посочва в съобщението относно плана за действие[9], планът за действие е предназначен да допълни сегашното високо равнище на одитната дейност, осъществявана в контекста на стратегията за одит, и да продължи съответните действия в рамките на Плана за действие на Комисията за интегрирана рамка за вътрешен контрол[10]. Поради това той не действа сам за себе си, тъй като успоредно с него се предприемат и други мерки за подобряване на контрола на съфинансирането от ЕС в областта на политиката за сближаване. В резултат на това, макар мерките, предвидени в плана за действие, да са предназначени да допринесат за подобряване на контрола и, в крайна сметка, за намаляване на нивото на грешки, не е възможно да се разгледа само за себе си конкретното въздействие на този план за действие, нито на отделните действия, върху нивото на грешки. Резултатите са подробно описани в точка 1, а въздействието и заключенията — в точка 2.

1. Резултати от плана за действие към 31 декември 2009 г.

1.1. Дял 1 — Действия съгласно съвместната стратегия за одит на структурните действия за периода 2000—2006 г.

Дейност 1.1 : Комисията счита, че това действие е подобрило ефективността на подбрани високорискови структури за управление и по този начин значително е намалило риска от грешки преди приключването.

Важна помощна информация : Резултати от 50-те завършени одита: 11 положителни извода за функционирането на системата, 2 отрицателни становища, във връзка с които Комисията вече е започнала процедури за прилагане на финансови корекции, становища с резерви по 37 преписки, по които службите на Комисията проверяват или вече са проверили мерките, последвали констатациите. ГД „Регионална политика“ и ГД „Заетост, социални въпроси и равни възможности“ са извършили съответно 11 и 6 допълнителни одита през 2009 г.

Дейност 1.2 : ГД „Регионална политика“ и ГД „Заетост, социални въпроси и равни възможности“ са завършили проверката на изпълнението на 24 от 27-те национални планове за действие за преодоляване на недостатъците в системата[11]. Това действие е позволило да бъдат решени вече констатирани проблеми в системите на държавите-членки и допринесе за предотвратяването на по-нататъшни грешки.

Важна помощна информация : Положителни заключения за завършването на действията, които следва да бъдат предприети от държавите-членки по 22 плана за действие и прилагане на финансови корекции по решение на Комисията по два плана за действие. По отношение на останалите 3 плана за действие Комисията започна процедури за спиране на плащанията.

Дейност 1.3 : За програмния период 2000—2006 г. Комисията е провела до край процедури за финансови корекции, отнасящи се до 32 програми по ЕФРР, 11 програми по ЕСФ и 60[12] проекта по КФ.

Това действие включва и приключването на процедурите за финансови корекции, отнасящи се до 34 програми по ЕФРР за периода 1994—1999 г.[13], в рамките на проучване за приключване, което включваше одита на 54 програми, обхващащи 31,55 % от общия размер на сумите по ЕФРР, за които имаше решение за този период, както и извадка от 1500 проекта по тези програми. Общият размер на финансовите корекции вследствие това проучване, приложени главно през 2008 г. и 2009 г., възлизаше на 777[14] млн. EUR, което съставлява 2,9 % от общия размер на подложените на одит допустими разходи. Въпреки че процедурите за финансови корекции за периода 1994—1999 г. по линия на ЕСФ не бяха включени в плана за действие, през 2008—2009 г. бе отбелязан напредък, тъй като 13 процедури са приключени с решения на Комисията за възстановяване на сума в общ размер от 44,8 млн. EUR и са отворени 17 нови процедури за корекции.

Поради това действието осигури пренасочване на коригираните суми към отговарящи на нормативните изисквания и изрядни проекти или възстановяването им в полза на бюджета на ЕС.

Важна помощна информация : Всяко тримесечие Комисията докладваше на Европейския парламент за приложените финансови корекции. Приложения 1, 2 и 3.

Действие 1,4: Комисията засили последващите проверки по случаите на установени нередности в декларациите за достоверност (DAS). ГД „Регионална политика“ и ГД "Заетост, социални въпроси и равни възможности“ са взели окончателно становище по всички 74 случаи на системни и индивидуални грешки, констатирани от Сметната палата по проектите, одитирани за целите на DAS за 2006 г. Последващият контрол позволи грешките да бъдат коригирани и да бъдат подобрени системите на държавите-членки, а също допринесе и за предотвратяването на по-нататъшни грешки.

Важна помощна информация: Държавите-членки приложиха корекции по 28 случая; Комисията започна процедури за финансови корекции по 30 случая и приключи 16 случая без никакви корекции, тъй като държавите-членки бяха в състояние да предостават доказателства за редовността и законосъобразността на плащанията. Последващите действия от страна на Комисията във връзка с отбелязаните в DAS за 2006 г. случаи бяха оценени от Сметната палата като ефективни[15]. По отношение на DAS за 2007 г. ГД „Регионална политика“ и ГД "Заетост, социални въпроси и равни възможности“ са взели окончателно становище по 84 % от случаите и са започнали по целесъобразност процедурата по възстановяване. По отношение на DAS за 2008 г. Комисията вече е започнала последващи действия през 2009 г.

1.2. Дял 2: Основни текущи действия по плана за действие за интегрирана рамка за вътрешен контрол

Подобряване на координацията между службите за одит на структурните фондове и националните органи за одит с оглед стандартизиране на одитните методи; събиране на данни за разходите за контрол въз основа на Съобщението за допустимия риск от грешка[16]; ориентиране и обучение за управляващите и сертифициращите органи и подписване на 9 „договори за доверие“.

Важна помощна информация : Както се посочва в Доклада за въздействието на Плана за действие на Комисията за интегрирана рамка за вътрешен контрол[17] приет през февруари 2009 г., тези действия са доведени докрай.

1.3. Дял 3: Превантивни действия във връзка с приключването на програмите и проектите за периода 2000—2006 г.

Комисията завърши своето одитно проучване на органите по приключването, които сега са в по-добра позиция да се справят с процедурата по приключването. Констатираните нередности са обект на активен последващ контрол от страна на Комисията и съответните органи и ще бъдат взети под внимание в стратегията за одит на Комисията за целите на приключването.

В допълнение към семинарите по приключването в държавите-членки, Комисията организира (през 2008 г.) в Брюксел семинар по приключването с участието на всички държави-членки и техническа среща на органите по приключването (през 2009 г.), която включваше презентации на държавите-членки, насърчаващи полезния обмен на най-добри практики.

Важна помощна информация : Проучването обхвана органите по приключването, съставляващи 76 % от общите разходи. Регистър на въпроси и отговори и други материали от конференцията по приключването могат да бъдат намерени следния интернет адрес: http://ec.europa.eu/regional_policy/conferences/closure/qa_en.htm. Материалите от техническата среща се намират на интернет страницата на CIRCA: http://circa.europa.eu .

1.4. Дял 4: Превантивни действия през програмния период 2007–2013 г.

В края на 2009 г. ГД „Регионална политика“ и ГД „Заетост, социални въпроси и равни възможности“ получиха докладите за оценка на съответствието за 428 програми, което представлява 98,6 % от всички програми. 379 от докладите бяха одобрени, 20 бяха отхвърлени и върнати за повторно представяне от държавите-членки, докато разглеждането на останалите е или прекратено, или все още продължава. Общото заключение е, че насоките на Комисията са били следвани в значителна степен и че в преобладаващата част от случаите Комисията може да се довери на положителното становище, изразено от независимите одитори по отношение на съответствието при организацията на системите. Оценката на съответствието е изключително важен фактор за намаляване на риска от грешки при структурните действия, тъй като Комисията не може да прави междинни плащания по конкретна програма, докато не бъде одобрена организацията на системите ѝ. За да разполагат с надеждни и напълно съответстващи с изискванията системи още от началото на програмния период, Комисията и държавите-членки посветиха значителни усилия на този нов механизъм за превенция.

Комисията получи 425 национални одитни стратегии, което отговаря на 98,6 % от всички програми Комисията одобри 420 от тях, отхвърли 2, а 3 са в процес на разглеждане. Това дава основание да се смята, че държавите-членки са планирали добри одитни стратегии, чрез които те могат бързо да откриват недостатъци на системите и рискове от грешки.

През 2008 и 2009 г. Комисията предложи, а Съветът и Парламентът приеха редица значими мерки за опростяване по отношение на регулаторната рамка за периода 2007—2013 г. Някои от най-важните мерки засягат инструментите за финансов инженеринг, проектите, които генерират доходи, като позволяват да се ползват еднократни общи суми и стандартни таблици за разходи за единица продукт както за ЕФРР, така и за ЕСФ, и разширяват възможността да се декларират непреки разходи на база на фиксирана ставка за разходите по ЕФРР, с което се опростява значително управлението на проекти, изпълнявани от малки организации.

Комисията изработи подробни насоки с примери за добра практика, проведе сесии за обучение по разпоредбите на регламентите, които се отнасят до периода 2007—2013 г., продължи да осигурява материали за обучение за държавите-членки и насърчи националните органи да използват новите възможности за опростяване на разходите.

Важна помощна информация : Въведени бяха мерки за опростяване в регламенти (ЕО) № 396/2009 и (ЕО) № 397/2009 от 6 май 2009 г., а също и в Регламент (ЕО) № 1341/2008 от 18 декември 2008 г. и Регламент (ЕО) № 846/2009 от 1 септември 2009 г. Брошурата с критириите за допустимост може да бъде намерена на следния интернет адрес: http://ec.europa.eu/regional_policy/sources/docgener/presenta/pres_en.htm Насоките за опростените разходи бяха подробно обсъдени съвместно с експерти от държавите-членки, като тези насоки придобиха окончателен вид през януари 2010 г. Всички насоки се намират на интернет адрес: http://circa.europa.eu

1.5. Дял 5: Действия за подобряване на първичния контрол на национално равнище

Комисията проведе всички планирани действия, за да увеличи ефективността на проверките на управлението от първо ниво, които образуват първата линия на защита срещу грешки. Тя организира семинари за управляващите и сертифициращите органи, в това число и семинари по въпросите на обществените поръчки, и публикува всичките материали с указания, предвидени в плана за действие.

Важна помощна информация : Информация за проведените семинари, предназначени за управляващите и сертифициращите органи, може да бъде намерена на следните интернет адреси: http://ec.europa.eu/regional_policy/conferences/manauth/programme_en.htm и http://ec.europa.eu/regional_policy/conferences/trainers/programme_en.htm . Данните, получени от въпросника от семинара за обучение на обучители, показват, че всички отговорили са използвали придобитата в рамките на семинара информация, за да осигурят допълнително обучение или допълнителни материали на колегите от своята страна.

1.6. Дял 6: Действия за подобряване на отчетността относно финансовите корекции от държавите-членки

Комисията положи значителни усилия да подобри системите за финансови корекции на държавите-членки. Отчетените за 2008 г. суми са значително по-големи от сумите за предходните години, което се дължи на факта, че държавите-членки предоставят по-пълна информация[18]. Комисията направи проверки на място, засягащи качеството на националните системи за възстановяване на средства (мисии, осъществени през 2008 г. в 10 държави-членки[19] и в други 9[20] през 2009 г.). Посещения в останалите държави-членки ще бъдат осъществени през 2010 г. Получените досега резултати показват, че органите на държавите-членки като цяло се съобразяват с изискванията, въпреки че – както бе потвърдено от Сметната палата – все още са налице някои слабости по отношение на пълнотата на данните и на системите за регистриране и докладване на нередности. Като взе предвид посочените констатации, Комисията преразгледа своите насоки за изтегленията и възстановяванията на средства, и през януари 2010 г. ги представи на държавите-членки навреме за последния годишен доклад по програмите за периода 2000—2006 г. и за първия доклад по програмите за периода 2007—2013 г.

Важна помощна информация : Насоките за тегления и възстановявания на средства бяха представени на държавите-членки в рамките на Координационния комитет за фондовете (COCOF) през януари 2010 г. В годишния си доклад за 2008 г. Сметната палата оцени системите на държавите-членки за възстановяване на средства като „отчасти ефективни“.

1.7. Дялове 7 и 8: Действия за подобряване на отчетността и за засилване на въздействието на одитната дейност на Комисията

Възприетият по-твърд подход увеличи равнището на финансови корекции и преустановяване на плащания. През 2009 г. Комисията прие 7 решения за преустановяване на плащания, в допълнение към 10-те решения, приети през 2008 г.[21]. Вследствие на одитната дейност на Комисията, през 2008 и 2009 г. бяха направени финансови корекции в общ размер от 3,80 млрд. EUR, докато през периода 2000—2007 г. корекциите възлизаха на 3,57 млрд. EUR. В края на 2009 г. в ход бяха още финансови корекции, оценявани на 942 млн. EUR.

Важна помощна информация : Виж приложения 1, 2 и 3. В своя годишен доклад за 2008 г. Сметната палата също така изтъкна, че Комисията предоставя надеждни данни за финансовите корекции, които произтичат от собствените ѝ одитни дейности (параграф 1.16).

1.8. Дялове 9 и 10: Действия за подобряване на гаранциите от годишните доклади за дейността и за постигане на максимална полза от годишните справки, представяни съгласно член 53б от Финансовия регламент

При изготвянето на годишните си доклади за дейността за 2007 г. генералните дирекции „Регионална политика“ и „Заетост, социални въпроси и равни възможности“ в пълна степен приложиха всички мерки, посочени в плана за действие, като взеха под внимание препоръките на Сметната палата.

По отношение на годишните справки, в случаите, в които държавите-членки предоставиха заключение или декларация за достоверност, посочените генерални дирекции използваха тази информация, за да подкрепят собствените си оценки на националните системи.

Комисията преразгледа също така своите насоки, като взе предвид препоръките на проучването, поръчано от Европейския парламент, като например тези за подчертаване на приносните елементи и съкращаване на повтарящата се информация.

Важна помощна информация : В своите годишни доклади за 2007 и 2008 г. Сметната палата признава положителното развитие в качеството и полезността на годишните доклади за дейността, изготвяни от ГД „Регионална политика“ и ГД „Заетост, социални въпроси и равни възможности“, както и в адекватната надзорна дейност по отношение на годишните справки, осъществявана от Комисията чрез публикуваните от нея ясни указания и чрез работа по случаите на несъответствие. Преразгледаните указания относно годишните справки бяха обсъдени с държавите-членки на заседанията на COCOF през октомври и декември 2009 г.

2. Първи резултати от плана за действие – Изводи

Поради естеството на действията и поради факта, че намаляването на нивото на грешки е постоянен, но продължителен процес, настоящата първа оценка за въздействието на плана за действие може да има само предварителен характер. Допълнителни данни, които ще бъдат оценявани главно по отношение на плана за действие в зависимост от промяната на нивото на грешки, ще бъдат получени след предстоящата одитна дейност от страна на националните органи или органите на Европейския съюз.

Съществуват най-малко три области, в които Комисията очаква да се отчете осезаемо въздействие в резултат на действията, предприети в рамките на плана за действие.

2.1. Първите одити на програмите от периода 2007—2013 г. показват положителни резултати

За да оцени дали описаните по-горе действия са започнали да оказват положително въздействие върху законността на операциите при програмите за периода 2007—2013 г., чието изпълнение е започнало , Комисията взе решение да проведе собствен одит с използване на методология, подобна на използваната от Сметната палата в одитите на декларациите за достоверност (одити DAS). Конкретната цел на проучването бе на базата на случайна статистическа извадка от 180 операции да се оцени нивото на грешки по отношение на разходите, обявени пред Комисията от държавите-членки между 1 януари 2007 г. и 31 май 2009 г. във връзка със структурните фондове и Кохезионния фонд за периода 2007—2013 г.[22]. Въз основа на предварителните резултати нивото на грешки се оценява на около 5 %. Посочените резултати показват, че разпоредбите за по-строг контрол в регулаторната рамка за периода 2007—2013 г. и предприетите от Комисията превантивни мерки, описани в настоящото съобщение, се развиват в правилна посока. Необходимо е обаче нивото на грешки, разкрито при посоченото проучване, да бъде интерпретирано с известна доза предпазливост поради факта, че проучването бе проведено в началото на програмния период и че общата съвкупност, от която е подбрана извадката от плащания, е била ограничена до 15-те държави-членки[23], които до края на май 2009 г. са представили междинни искания за уреждане на вземания. Резултатите от проучването ще придобият окончателен вид през първата половина на 2010 г., щом приключи състезателната процедура с държавите-членки.

Повече информация за въздействието върху нивото на грешки ще бъде получена, когато бъдат готови резултатите от предстоящата одитна дейност, както от страна на националните одитни органи, които са длъжни да докладват ежегодно резултатите от одита въз основа на статистически извадки от операции, или от страна на органите на Европейския съюз (одити на Комисията, одити DAS).

2.2. Комисията е засилила надзорните си функции по отношение на поделеното управление на фондовете

Засилените надзорни функции на Комисията могат да бъдат оценени на фона на повишената ефективност на съществуващата многогодишна система за контрол. По отношение на периода 2000—2006 г., годишният доклад за дейността за 2008 г. на двете главни дирекции показва ясно изразено подобрение във функционирането на системите в държавите-членки, настъпило между 2007 и 2008 г.[24]

Комисията също така застъпва становището, че остатъчният риск от грешки след приключването на програмите би могъл да предостави доказателства за ефикасността на дадена система. Понастоящем не е възможно да се направят заключения относно нивото на остатъчен риск при приключване за периода 2000—2006 г., тъй като повечето програми ще бъдат приключени през 2010 г., а резултатите ще могат да бъдат подложени на одит едва през 2011 г. и след това. Все пак, нестатистическият одит на приключванията, проведен от ГД „Регионална политика“ върху извадка от програми по ЕФРР за периода 1994—1999 г.[25], финализирани през януари 2010 г., дава индикация, че при приключването — и след като са били направени всички финансови корекции, — общото ниво на риск е било значително намалено.

Освен това, многобройните превантивни действия, предприети във връзка с приключването на програмите от периода 2000—2006 г. (вж. т. 1.3 по-горе) дават основание да се очаква, че приключването на програмите от периода 2000—2006 г. би могло да даде също толкова добри резулати.

2.3. Комисията приложи ефикасни финансови корекции, за да намали риска от загуби за бюджета на ЕС

Голяма част от действията във връзка с програмните периоди 1994—1999 г. и 2000—2006 г. включваха насочване на одитната дейност на Комисията и по-стриктно прилагане на процедурите за финансови корекции. В резултат на това, стойността на финансовите корекции за двата периода нарастна и достигна 3,801 млрд. EUR за 2008 и 2009 г., спрямо около 3,567 млрд. EUR общо за периода 2000—2007 г. Целта, която Комисията си е поставяла, е да гарантира коригираните суми да бъдат пренасочени към отговарящи на нормативните изисквания и изрядни проекти или да бъдат възстановени в бюджета на ЕС. Комисията предложи финансови корекции в общ раззмер от 5,2 млрд. EUR, които бяха приети от държавите-членки (в този случай държавите-членки имат възможност да пренасочат посочените разходи към други проекти), а за корекции, възлизащи на 2,1 млрд. EUR, решение е взела Комисията (в този случай сумите са възстановени в бюджета на ЕС).

Нивото на финансови корекции е израз на решителния отговор на Комисията спрямо разкритите недостатъци на системите в държавите-членки. Корекциите възпират държавите-членки от бъдещи нарушения в управлението на средства на ЕС — дори когато средствата остават в дадена държава-членка, последната трябва да намери паричните средства, с които да съфинансира проекти, които заместват проектите, обект на финансови корекции, — и спомагат да се отстранят грешките, открити при реализирането на програмите, с което се намалява остатъчният риск от от грешки при приключване.

2.4. Заключения

Като цяло Комисията укрепи капацитета си за осъществяване на надзор над структурните действия при поделено управление и взе енергични мерки, за да се съобрази с неизпълнените препоръки на Сметната палата.

- Всички действия на Комисията дадоха резултат и по този начин заложиха основите за по-нататъшни подобрения. С оглед на горното, Комисията счита плана за действие за изпълнен, а целите му — за постигнати.

- Комисията ще се стреми да извлече максимален ефект от законодателните разпоредби за новия програмен период 2007—2013 г., включително от възможностите за опростяване на разходите, що се отнася до намаляването на нивото на грешки, като ще запази устрема, създаден с плана за действие, и ще продължи да осъществява стриктно надзорните си функции в контекста на своята стратегия за одит и текущо да докладва в своите годишни отчети за дейността.

- Целта на всяка система за контрол е да сведе грешките до възможния минимум: при структурните действия чрез системата за контрол се цели да се намали остатъчния риск от грешки на многогодишна основа. От друга страна, системите за контрол не бива да налагат прекомерно равнище на разходи и трябва да се основават на ясно и споделено разбиране за баланса между разходи и риск, като се има предвид приносът на ЕС, осъществен чрез инвестиции в определени области. В тази област напредък ще бъде постигнат с помощта на инициативата на Комисията за допустим риск от грешки. Най-късно до 2012 г. Комисията ще направи предложение относно допустимото ниво на риска от грешки по отношение на политиката за сближаване, въз основа на разходите за 2010 г., които ще бъдат в по-голямата си част обект на законодателството относно програмния период 2007—2013 г. Комисията приканва Съвета и Европейския парламент да разработят съвместна политическа оценка относно разходите за контрол, свързани с мерките на ЕС, и във връзка с тази оценка да определят допустимото за всяка област ниво на риска от грешки.

- Всички заинтересовани страни следва да са наясно, че промените в законодателството изискват време, за да окажат въздействие върху нивото на грешки. Законодателната рамка за периода 2007—2013 г. бе приета през 2006 г., но ще се прилага за по-голямата част от разходите за структурни действия едва от 2010 г. За да бъде осигурена съгласуваност с бъдещи законодателни инициативи, ще бъде изключително важно да се разгледат политическите цели на политиката за сближаване в контекста на начините на прилагането ѝ и на разпоредбите за управление и контрол.

- Държавите-членки трябва да докажат, че са поели ангажимент да подобряват отчетността, като следват указанията на Комисията относно годишните справки и като превърнат последните в ценен допълнителен източник на гаранции. Въпреки че в нормативната уредба на годишните справки към настоящия момент не се предвижда цялостна декларация за достоверност, Комисията насърчава всички останали държави-членки да следват примера на седемте държави-членки, които през 2009 г. приложиха декларации за достоверност и да вземат други подходящи мерки (включително доброволни национални декларации), за да докажат ангажимента си да гарантират доброто управление на средствата.

- Както бе отбелязано от Сметната палата , „на местна почва“ все още има възможност за подобрения. Те могат да бъдат осъществени единствено с пълната ангажираност на държавите-членки, които носят основната отговорност за ефективното функциониране на своите системи. Договорът от Лисабон, както и подобрените разпоредби в областта на контрола за периода 2007—2013 г., засилват тази отговорност.

Приложение 1 – Обобщени данни за финансовите корекции[26] , за които Комисията е направила предложение или е взела решение, за структурните фондове[27] и за Кохезионния фонд (към 31 декември 2009 г.), с натрупване, в млн. EUR

Фонд/период | Общо финансови корекции 2000—2007 г[28]. | Общо финансови корекции 2008 г.[29] | Финансови корекции, приети от държавите-членки — 2009 г. | Финансови корекции, по решение на Комисията — 2009 г. (приложение 3) | Общо финансови корекции 2009 г. | Общо финансови корекции 2008/2009 г. | Всичко 2000—2009 г. |

ЕФРР 2000—2006 г. | 1 561 | 619 | 1 465 | 79 | 1 544 | 2 163 | 3 724 |

КФ 2000—2006 г. | 103 | 54 | 68 | 2 | 70 | 124 | 227 |

ЕСФ 2000—2006 г. | 475 | 496 | 154 | 0 | 154 | 650 | 1 125 |

Междинен сбор 2000—2006 г. | 2 139 | 1 169 | 1 687 | 81 | 1 768 | 2 937 | 5 076 |

ЕФРР 1994—1999 г. | 858 | 330 | 55 | 386 | 441 | 771 | 1 629 |

КФ 1994—1999 г. | 225 | 38 | 10 | 0 | 10 | 48 | 273 |

ЕСФ 1994—1999 г. | 345 | 26 | 0 | 19 | 19 | 45 | 390 |

Междинен сбор 1994—1999 г. | 1 428 | 394 | 65 | 405 | 470 | 864 | 2 292 |

Общо | 3 567 | 1 563 | 1 752 | 486 | 2238 | 3 801 | 7 368 |

Приложение 2 – Обобщени данни за решения за преустановяване на плащания през 2009 г. и за финансови корекции, които са в ход (към 31 декември 2009 г.)

Фонд/период | Брой на приети от Комисията решения за преустановяване на плащания | Финансови корекции в ход[30] |

Брой програми/проекти | Прогнозен размер (в млн. EUR) |

ЕФРР 2000—2006 г. | 6 | 67 | 325 |

КФ 2000—2006 г. | 99 | 153 |

ЕСФ 2000—2006 г. | 1 | 13 | 141 |

ЕФРР 1994—1999 г. | 1[31] | 116 |

КФ 1994—1999 г. | 3 | 3 |

ЕСФ 1994—1999 г. | 17 | 204 |

Общо | 7 | 200 | 942 |

Приложение 3 – Подробни данни за решенията за финансови корекции и за преустановяване на плащания, приети от Комисията през 2009 г. (към 31 декември 2009 г.)

Държава-членка | Програмен период | Фонд | Програма | Сума (в млн. EUR) |

Финансови корекции | Италия | 2000-2006 | ЕФРР | Puglia | 79.33 |

Германия | 2000-2006 | ЕФРР | Mecklenburg-Vorpommern | 0.05 |

Междинен сбор | 79.38 |

Испания | 2000-2006 | КФ | Asturias | 0.07 |

Испания | 2000-2006 | КФ | Cantabria | 0.69 |

Испания | 2000-2006 | КФ | Norte-Galicia | 0.87 |

Испания | 2000-2006 | КФ | Galicia | 0.17 |

Междинен сбор | 1.80 |

Германия | 1994-1999 | ЕФРР | SMEs Sachsen-Anhalt | 1.95 |

Германия | 1994-1999 | ЕФРР | Sachsen-Anhalt | 5.14 |

Германия | 1994-1999 | ЕФРР | Schleswig-Holstein | 0.48 |

Германия | 1994-1999 | ЕФРР | Saarland Obj.2 | 8.33 |

Германия | 1994-1999 | ЕФРР | Saarland | 4.99 |

Германия | 1994-1999 | ЕФРР | Nordrhein-Westfalen-Leader | 0.22 |

Германия | 1994-1999 | ЕФРР | Nordrhein-Westfalen | 23.55 |

Италия | 1994-1999 | ЕФРР | Sardenia | 40.50 |

Италия | 1994-1999 | ЕФРР | Energia | 0.50 |

Португалия | 1994-1999 | ЕФРР | MTE | 18.52 |

Испания | 1994-1999 | ЕФРР | Andalucia | 219.33 |

Испания | 1994-1999 | ЕФРР | Pais Vasco | 27.88 |

Обединеното кралство | 1994-1999 | ЕФРР | North East of England Objective 2 | 8.44 |

Обединеното кралство | 1994-1999 | ЕФРР | Manchester, Lancashire and Cheshire | 18.04 |

Interreg | 1994-1999 | ЕФРР | Cadses IT, EL, DE | 1.55 |

Interreg | 1994-1999 | ЕФРР | Rhin-Meuse | 7.07 |

Междинен сбор | 386.49 |

Люксембург | 1994-1999 | ЕСФ | Obj.3 (по инициатива на публичния сектор) | 0.84 |

Люксембург | 1994-1999 | ЕСФ | Obj.3 (по инициатива на частния сектор) | 0.64 |

Люксембург | 1994-1999 | ЕСФ | Obj. 5b | 0.13 |

Люксембург | 1994-1999 | ЕСФ | Obj 4 | 0.26 |

Испания | 1994-1999 | ЕСФ | Andalucía | 16.84 |

Белгия | 1994-1999 | ЕСФ | Meetjesland Obj. 5 | 0.04 |

Финландия | 1994-1999 | ЕСФ | Obj 3 | 0.01 |

Междинен сбор | 18.76 |

ВСИЧКО | 486.43 |

Дата на приемане на решението |

Решения за преустановяване на плащанията | Италия | 2000-2006 | ЕФРР | Abruzzo | 28 януари 2009 г.[32] |

Interreg | 2000-2006 | ЕФРР | Гърция/Италия | 28 януари 2009 г.[33] |

Interreg | 2000-2006 | ЕФРР | Archimed | 12 юни 2009 г. |

Interreg | 2000-2006 | ЕФРР | Дания/Швеция | 2 септември 2009 г. |

Германия | 2000-2006 | ЕФРР | Saarland | 5 октомври 2009 г. |

Германия | 2000-2006 | ЕФРР | Baden-Württemberg | 18 ноември 2009 г. |

Испания | 2000-2006 | ЕСФ | Iniciativa Empresarial | 21 август 2009 г. |

Приложение 4 – План за действие

.

Действия | Във връзка със следната препоръка на Европейската сметна палата | Цел |

1. Действия съгласно съвместната стратегия за одит на структурните действия за периода 2000—2006 г. |

1.1. | Провеждане на целеви одити на високорискови структури за управление (2000—2006 г.) | Приоритетно подобряване на първичния контрол на управленско ниво в държавите-членки Подобряване на ефективността на упражнявания от Комисията надзор с цел снижаване на риска от неправилно функциониране на системите на държавите-членки | Съсредоточаване на одитните ресурси върху високорискови структури за управление с цел снижаване на възможния остатъчен риск |

1.2. | Приключване на последващите действия във връзка с изпълнението от страна на държавите-членки на 27-те настоящи плана за действие с цел да се преодолеят сериозните недостатъци на системите за управление и контрол на тези държави-членки | Приоритетно подобряване на първичния контрол на управленско ниво в държавите-членки Подобряване на ефективността на упражнявания от Комисията надзор с цел снижаване на риска от неправилно функциониране на системите на държавите-членки | Постигане на приемливо ниво на сигурност, че системите за управление и контрол на държавите-членки функционират ефективно и защитават бюджета на ЕС |

1.3. | Завършване на 20-те понастоящем отворени процедури за преустановяване на плащанията и за финансови корекции за периода 2000—2006 г., както и на 34-те процедури за финансови корекции, основани на одити по приключването за периода 1994-1999 г. | Увеличаване на въздействието на одитната дейност на Комисията чрез по-ефективно използване на процедурите за преустановяване на плащанията и за финансови корекции | Постигане на приемливо ниво на сигурност, че системите за управление и контрол на държавите-членки функционират ефективно и защитават бюджета на ЕС |

1.4. | Последващи действия по отношение на отделните случаи на съществени грешки от декларацията за достоверността за 2006 г., както и по отношение на системните последствия | Подобряване на ефективността на упражнявания от Комисията надзор с цел снижаване на риска от неправилно функциониране на системите на държавите-членки | Постигане на сигурност, че са направени изискваните корекции, за да се защити бюджетът на ЕС |

2. Основни текущи действия по плана за действие за интегрирана рамка за вътрешен контрол |

2.1. | Действие 9 – Разработване на ефективни средства за обмен на резултати от одит и контрол и насърчаване на единен одитен подход | Засилване на механизмите за обратна връзка в системите за контрол в структурните фондове | Координиране на дейностите по одит и контрол с цел максимално увеличаване на ефективността им |

2.2. | Действие 10 – Изработване на начална оценка и анализ на разходите за контрол за ЕФРР | Изпълнение на плана за действие на Комисията относно интегрираната рамка за вътрешен контрол в съответствие със становище № 2/2004 на Сметната палата | Осигуряване на основа за постигането на равновесие между разходите и ползите от контрола |

2.3. | Действие 11N – Проучване на надеждността на националните системи за мониторинг и отчетност по отношение възстановяването на средства и финансовите корекции | Предоставяне на пълна, прозрачна и достоверна информация относно финансовите корекции и възстановяването на средства | Подобряване на отчетността по отношение на финансовите корекции (вж. действие 6 по-долу) |

2.4. | Действие 14б – Предоставяне на указания за контрола и отговорностите по веригата за контрол на бенефициерите и/или на междинните нива | Насърчаване и улесняване на използването на опростяване за периода 2007—2013 г. | Предотвратяване на грешки и снижаване на риска за бюджета на ЕС (вж. действия 4 и 5.2 по-долу) |

2.5. | Действие 15 – Насърчаване на инициативата за „договори на доверието“ за структурните фондове (което би позволило на Комисията да се доверява на националната одитна дейност за периода 2000—2006 г. и би създало условия за такова сътрудничество през периода 2007—2013 г.) | Подобряване на ефективността на надзора, упражняван от Комисията с цел снижаване на риска от неправилно функциониране на системите на държавите-членки | Подобряване на координацията на одитната дейност, така че да е възможно да се гледа с доверие на работата на националните одитни органи |

2.6. | Действие 16 – Координиране на одитните стандарти, отчетността за нивото на грешки и т.н. за структурните фондове | Подобряване на ефективността на надзора, упражняван от Комисията с цел снижаване на риска от неправилно функциониране на системите на държавите-членки | Подобряване на интегрираната рамка за вътрешен контрол чрез стандартизиране на одитните методи |

3. Превантивни действия за приключването на програмите и проектите за периода 2000—2006 г. |

3.1. | Завършване на одитното проучване по прегледа на дейността на органите по приключване (2000—2006 г.) | Осигуряване на надеждни процедури по приключване | Превантивен контрол с цел да се гарантира, че процесът по приключване ще позволи ефективното откриване на неправомерно извършените разходи |

3.2. | Завършване на разработката на вътрешните процедури с цел да се гарантира обстоен преглед на документите по приключването | Осигуряване на надеждни процедури по приключване | Осигуряване на добра подготовка за приключване на програмите в рамките на службите на Комисията |

3.3. | Повишаване на осведомеността на държавите-членки за публикуваните от Комисията през 2006 г. указания за приключване на програмите | Осигуряване на надеждни процедури по приключване | Осигуряване на добра подготовка за приключване на програмите в рамките на държавите-членки |

4. Превантивни действия за програмния период 2007—2013 г. |

4.1. | Преглед на докладите и становищата относно оценката на съответствието | Гарантиране на пълното прилагане на правната рамка за програмния период 2007—2013 г. | Гарантиране на въвеждането на ефективни системи за управление и контрол още от началото на периода |

4.2. | Преглед на националните стратегии за одит | Гарантиране на пълното прилагане на правната рамка за програмния период 2007—2013 г. | Гарантиране на съответствието на националните стратегии за одит с регламентите |

4.3. | Действия по опростяване: | Насърчаване и улесняване използването на опростяване за програмния период 2007—2013 г. | Предотвратяване на възникването на грешки и намаляване на риска за бюджета на ЕС |

а) Указание относно частичното приключване по силата на член 88 от Регламент (ЕО) № 1083/2006, проследяването на което се извършва чрез годишни заседания с управляващите органи |

б) Указание относно прилагането на единни ставки по отношение на непреките разходи (само за ЕСФ), проследяването на което се извършва чрез годишни заседания с управляващите органи |

4.4. | Преразглеждане и изясняване на въпросите относно критериите за допустимост за периода 2007—2013 г. | Гарантиране на пълното прилагане на правната рамка за програмния период 2007—2013 г. | Осигуряване на гаранции, че регламентите са ясни за националните органи, които ги прилагат, и за бенефициерите |

а) Събиране и публикуване на правилата на ЕС по отношение на допустимостта за периода 2007—2013 г. в самостоятелна брошура |

б) Указание относно прилагането на член 55 от Регламент (ЕО) № 1083/2006 — генериращи приходи проекти |

в) Указание относно прилагането на правилата по отношение на държавните помощи |

4.5. | Повишаване на осведомеността по отношение на правилата, свързани с обществените поръчки | Приоритетно подобряване на първичния контрол на управленско ниво в държавите-членки | Намаляване на произтичащите от този източник грешки при използване на структурните фондове и Кохезионния фонд, |

5. Действия за подобряване на първичния контрол на национално ниво |

5.1. | Организиране на семинар за управляващите и сертифициращите органи, като проследяването на резултатите от него се извършва чрез годишни заседания с управляващите органи | Приоритетно подобряване на първичния контрол на управленско ниво в държавите-членки | Намаляване на риска от слаб първичен контрол |

5.2. | Актуализиране на насоките за добри практики при осъществяване на първичния контрол и дейността по сертифициране за периода 2007—2013 г. | Приоритетно подобряване на първичния контрол на управленско ниво в държавите-членки Засилване на механизмите за обратна връзка в системата за контрол | Намаляване на риска от слаб първичен контрол и наблягане върху дейността по сертифициране |

5.3. | Предоставяне на управляващите органи на средства за самооценяване по отношение на спазването на законодателството | Приоритетно подобряване на първичния контрол на управленско ниво в държавите-членки | Намаляване на риска от слаб първичен контрол |

6. Действия за подобряване на отчетността на държавите-членки във връзка с финансовите корекции |

6.1. | Последваща проверка на предадените данни, с цел попълване на пропуските и коригиране на неточностите | Предоставяне на по-изчерпателна, прозрачна и достоверна информация по отношение на финансовите корекции и възстановяването на средства | Подобряване на отчетността по отношение на финансовите корекции и възстановяването на средства |

6.2. | Извършване на проверки на място въз основа на извадка от данни от държавите-членки | Предоставяне на по-изчерпателна, прозрачна и достоверна информация по отношение на финансовите корекции и възстановяването на средства | Проверка на точността на отчетените данни |

7. Действия за подобряване на отчетността на Комисията по отношение на въздействието на одитната дейност |

7.1. | Подобряване на системите за архивиране и отчетност по отношение на действия, предприети във връзка с препоръките от одитите | Подобряване на ефективността на надзора, упражняван от Комисията с цел снижаване на риска от неправилно функциониране на системите на държавите-членки Засилване на механизмите за обратна връзка в системата за контрол | Подобряване на процедурите за мониторинг и улесняване на споделянето на резултатите от одитите |

7.2. | Подобряване на системите за архивиране и отчетност по отношение на корекциите, които са резултат от контрола и одита, извършвани от Комисията | Предоставяне на по-изчерпателна, прозрачна и достоверна информация по отношение на финансовите корекции и възстановяването на средства | Подобряване на предоставянето на информация за възстановяването на средства и финансовите корекции като частичен показател за въздействието на одитната дейност на Комисията |

8. Действия за повишаване на въздействието на одитната дейност на Комисията |

8.1. | Разработване и прилагане на политика на преустановяване на плащания с решение на Комисията възможно най-скоро след установяването на наличие на сериозни слабости в националните системи | Засилване на въздействието на одитната дейност на Комисията чрез по-ефективно използване на процедурите по преустановяване на плащания и финансовите корекции | Постигане на приемливо ниво на сигурност, че системите за управление и контрол на държавите-членки функционират ефективно и защитават бюджета на ЕС |

8.2. | Изменение на вътрешните процедури по преустановяване на плащанията и финансовите корекции с цел ускоряване прилагането | Засилване на въздействието на одитната дейност на Комисията чрез по-ефективно използване на процедурите по преустановяване на плащания и финансовите корекции | Постигане на приемливо ниво на сигурност, че системите за управление и контрол на държавите-членки функционират ефективно и защитават бюджета на ЕС |

9. Действия за подобряване на гаранциите, предоставяни от годишните доклади за дейността |

9.1. | Осъществяване на следните действия, свързани с подготовката на годишните отчети за дейността: | Подобряване на качеството на годишните доклади за дейността на генералните дирекции | Увеличаване на прозрачността и непрекъснатостта на отчетността по отношение на оценяването на системите на държавите-членки с цел по-добро проследяване на постигнатия напредък |

а) Предоставяне на информация за последващите действия по отношение на всички системи, в които през 2006 г. са открити съществени системни слабости |

б) Предоставяне на информация относно изпълнението на плановете за действие, прилагани от държавите-членки за коригиране на слабостите |

в) Предоставяне на информация по решенията за преустановяване на междинни плащания, други превантивни мерки, предприети от вторично оправомощените разпоредители по отношение на междинните плащания, финансови корекции, извършени от държавите-членки по искане на Комисията, и решения за извършване на финансова корекция, приети от Комисията |

г) Представяне на подробна мотивировка за липсата на резерви, когато е констатирано наличие на съществени системни слабости |

д) Предоставяне на информация за последващи действия по предишните препоръки на Сметната палата |

10. | Действия за извличане на максимална полза от годишните справки, представяни съгласно член 53б от Финансовия регламент |

Анализиране на получените справки, включване на резултатите в годишния доклад за дейността и предприемане на мерки по отношение на държавите-членки, които не спазват своите задължения | Осигуряване на адекватен надзор на годишните справки, с цел да се гарантира тяхното съответствие с изискванията, съпоставимост и полезност | Повишаване на степента на гаранции, предоставяна от държавите-членки |

[1] Европейска сметна палата, Годишен доклад за 2006 г. (OВ 273, 15.11.2007 г.).

[2] COM(2008) 97.

[3] SEC(2008) 2756.

[4] COM(2009) 42.

[5] SEC(2009) 1463.

[6] Европейска сметна палата, Годишен доклад за 2008 г., отговор на Комисията на т. 6.35.

[7] Одитните органи, отговарящи за декларациите във връзка с приключването на оперативните програми.

[8] Оставащият риск след като всички разходи бъдат подложени на всички видове проверки и финансови корекции.

[9] COM(2008) 97.

[10] COM(2006) 9.

[11] ГД „Регионална политика“ е завършила проверката на изпълнението на Десетия план за действие през януари 2010 г.

[12] По един проект официалното решение на Комисията беше прието през януари 2010 г.

[13] Планът за действие не предвиждаше приключване на процедурите за финансови корекции, отнасящи се до програмите по ЕСФ за периода 1994—1999 г.

[14] Включва сумата от 116 млн. EUR от последното решение, прието през януари 2010 г.

[15] Годишен доклад за 2008 г. — глава 6, приложение 6.2.

[16] COM(2008) 866.

[17] COM(2009) 43.

[18] Въз основа на данните, предоставени от държавите-членки, всички тегления и възстановявания на средства, осъществени от националните органи до края на 2008 г., са възлизали на 3,556 млрд. EUR — SEC (2009) 1495.

[19] Белгия, Обединеното кралство, Словения, Испания, Франция, Италия, Португалия, Гърция, Ирландия и Република Словакия.

[20] Германия, Кипър, Латвия, Унгария, Нидерляндия, Австрия, Полша, Швеция и Финландия.

[21] Всички решения за преустановяване на плащания бяха отменени през 2009 г. или в момента са в процес на отмяна.

[22] Изборът на проекти бе проведен на два етапа: първият етап се състоеше в случаен подбор на 18 искания за уреждане на вземания, получени до края на май 2009 г., а вторият етап включваше избор на 10 операции от всяко искане. Използваните параметри бяха ниво на доверие 95 % и същественост 2 %.

[23] EE, LT, HU, RO, DE, FR, LV, PL, IE, PT, SI, AT, SE, DK и IT, от които първите 10 държави-членки бяха включени в извадката.

[24] Европейска сметна палата, годишен доклад за 2008 г., отговор на Комисията на параграф 6.23.

[25] Тъй като програмите за това проучване са били подбрани въз основа на метод, основан на риска, програмите, свързани с по-висок риск, са били обхванати от одита.

[26] Сумите са неокончателни и подлежат на одит от страна на Сметната палата за годишните сметки за 2009 г.

[27] Не са включени данните за Европейския фонд за ориентиране и гарантиране на замеделието и за Финансовия инструмент за ориентиране на рибарството.

[28] Източник: Бележка 6 от годишните сметки за 2007 г. на Комисията; в сравнение с предишни доклади стойностите може да са закръглени.

[29] Източник: Бележка 6 от годишните сметки за 2008 г. на Комисията; в сравнение с предишни доклади стойностите може да са закръглени.

[30] Данните са неокончателни и могат да бъдат променяни или анулирани по силата на незавършени понастоящем състезателни производства. В колоната „Прогнозен размер (в млн. EUR)“ на евентуалните корекции са дадени възможно най-точните оценки, като се отчита настоящото състояние по последващите действия във връзка с одитите, прилагането на планове за корективни мерки и писмата с окончателна позиция, които са изпратени на държавите-членки и резултатите от изслушванията.

[31] Във връзка с процедурата по действие 1.3.

[32] Впоследствие през 2009 г. бе прието решение на Комисията за отмяна на преустановяването на плащанията.

[33] Впоследствие през 2009 г. бе прието решение на Комисията за отмяна на преустановяването на плащанията.